En 140 millioner år gammel lort bliver nu gjort til danekræ - eller "danebæ" er nok mere passende i det her tilfælde.



Bæen blev fundet i en nedlagt grusgrav på Bornholm og er med al sandsynlighed lavet af en skildpadde eller måske en dinosaur på bredden af en varm lagune, som dengang dækkede dele af solskinsøen.





Nu har eksperter fra Statens Naturhistoriske Museum på Københavns Universitet så besluttet at erklære den 140 millioner år gamle høm-høm for danekræ.



Betegnelsen kan tildeles naturhistoriske genstande med særlig videnskabelig eller udstillingsmæssig værdi, og det nye danekræ kan snart ses af besøgende på Statens Naturhistoriske Museum.



Overfladen på det forstenede ekskrement er glat, den bevarede ende er lidt tilspidset, og i overfladen kan man se en del små huller, der ligner gravegange fra fluelarver - så selv i forstenet form ligner den meget godt en nutidig bæ.



Det forklarer lektor Arne Thorshøj Nielsen fra Statens Naturhistoriske Museum.



- De nutidige fluer, der lever i og af ekskrementer, er dog først opstået inden for de seneste 65 millioner år, så vi formoder, at hullerne i vores danebæ er lavet af fortidige slægtninge med en lignende levevis, siger han.



Undersøgelserne, der må siges at have givet en helt ny dimension til udtrykket lortearbejde, har afsløret, at den aflange, brunlige sten med en diameter på lidt over to centimeter og en bevaret længde på lidt over fire, har været en hel del igennem.



- En CT-skanning af stenen viser to lidt større indre gange i stykket, der ligner gravegange, som fortidige gødningsbiller kunne have lavet.



Insektangrebene viser, at ekskrementet er lavet på land, hvorefter det formodentligt er blev begravet i lagunens sand og derved blevet bevaret for eftertiden, siger Arne Thorshøj Nielsen.



Og lorten er et sjældent fund.



- Jeg havde nær sagt, at fossile ekskrementer ikke hænger på træerne. Men den kan give os et indblik i det liv, der har været i Danmark for 140 millioner år siden, siger Arne Thorshøj Nielsen.